Diari Oficial de la Generalitat Valenciana


Sumari del DOGV 5314, del 31-07-2006 (2006/8234)

RESOLUCIÓ de 30 de maig de 2006, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de la Confederació Sindical de Comissions Obreres del País Valencià (Codi núm. 8000202).
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5314

Data del DOGV
:   31-07-2006

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2006/8234


Data del document
:   30-05-2006

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * sindicat

RESOLUCIÓ de 30 de maig de 2006, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de la Confederació Sindical de Comissions Obreres del País Valencià (Codi núm. 8000202). [2006/8234]  
Vist el text del Conveni Col·lectiu de la Confederació Sindical de Comissions Obreres del País Valencià, subscrit per la Comissió Negociadora en data 12 d'abril de 2006, integrada per representants de l'empresa i per part dels treballadors, per membres del Comité d'Intercentres, i de conformitat amb el que disposen l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, acorda  
Primer   
Ordenar que siga inscrit en el Registre de Convenis Col·lectius de Treball d'esta direcció general, amb notificació a la Comissió Negociadors, i que siga dipositat el text original del conveni.  
Segon  
Disposar que siga publicat en el Diari Oficial de la Generalitat.  
València, 30 de maig de 2006.- El director general de Treball i Seguretat Laboral: Román Ceballos Sancho.   
CONVENI COL.LECTIU PERSONAL LABORAL DE LA CONFEDERACIÓ SINDICAL DE CC OO DEL PAÍS VALENCIÀ  
Capítol I  
Disposicions Generals  
Article 1. Àmbit d'aplicació funcional i territorial  
Aquest conveni estableix i regula les normes per les quals han de regir-se les condicions de treball del personal assalariat no sindicalista dins de l'estructura organitzativa de la Confederació. Per tant, es troben afectats per aquest conveni les organitzacions següents:  
Territorials: Confederació Sindical de CC OO del PV i totes les unions i delegacions locals de l'àmbit del País Valencià.  
De branca: federacions i sindicats comarcals i intercomarcals en l'àmbit del País Valencià.  
Article 2. Àmbit personal  
Les seues normes són d'aplicació a tots els treballadors i les treballadores que presten serveis en qualsevol de les organitzacions territorials o de branca de la Confederació de CC OO del PV, s'exceptuen expressament aquelles persones que tinguen la condició de sindicalistes per càrrec electe o no.  
Article 3. Vigència i durada  
Aquest conveni entra en vigor el dia de la seua signatura, i la seua durada és de tres anys fins al 31 de desembre de 2008, amb independència que els efectes econòmics siguen retroactius a l'1 de gener del 2005 amb els increments descrits en l'article 24.  
Conclosa la seua vigència queda denunciat automàticament sense perjudici de mantenir en vigor tot el seu contingut tant normatiu com d'obligacions fins a la negociació d'un nou conveni.  
Si les negociacions del conveni es prorroguen, durant el temps que excedesca de la seua vigència, s'entén subsistent aquest conveni en tots els seus termes fins a la formalització del nou. I això sense perjudici de la llibertat de les parts perquè, a través de la Comissió Negociadora puguen arbitrar les fórmules que considere oportunes per a la seua aplicació amb caràcter transitori.  
Article 4. Comissió paritària d'interpretació i de vigilància  
En compliment de l'acord s'estableix per a la interpretació del nou conveni una Comissió Paritària, que està formada per tres representants dels treballadors i de les treballadores i tres representants de la CS CC OO-PV.  
El domicili d'ambdues representacions amb caràcter general és: Confederació Sindical de CC OO-PV, plaça Nàpols i Sicília, 5, 46493-València.  
Aquesta Comissió Paritària actua col·legiadament i queda constituïda vàlidament amb la presència com a mínim del 75% dels membres de cadascuna de les representacions.  
\* En les reunions de la Comissió Paritària, pot assistir-hi amb veu però sense vot, els assessors i les assessores que les parts designen en cada cas.  
\* Aquestes reunions són convocades amb ordre del dia establert amb anterioritat, a fi de donar eixida als problemes que sorgesquen, tantes vegades com siga necessari.  
\* La Comissió s'ha de reunir a instància de qualsevol de les parts, en el termini de quinze dies, amb convocatòria feta per escrit especificant ordre del dia, i s'ha d'alçar acta en cada reunió.  
\* La resolució s'ha d'emetre en el termini de quinze dies. Els acords s'han de prendre per majoria de les parts.  
\* La Comissió Paritària té, entre altres, les funcions següents:  
. Assumir les funcions d'interpretació, d'estudi i de vigilància d'allò que s'ha pactat, seguiment del desenvolupament de tots els temes que integren aquest instrument jurídic i els seus annexos durant la totalitat de la seua vigència.  
. Mitjançar amb caràcter previ a la interposició de qualsevol conflicte col·lectiu derivat de la interpretació o de l'aplicació d'allò convingut en aquest conveni.  
S'ajusta a allò convingut en el IV Acord de solució extrajudicial de conflictes laborals de juny de 2005, publicat en el DOGV el 26 de juliol.  
Article 5. Legislació aplicable  
Tot allò no previst en aquest conveni col·lectiu, s'ajusta a allò convingut en la legislació vigent.  
Article 6.Garantia ad personam  
Es respectaran aquelles situacions i drets personals que amb caràcter global o en cada cas concret hagen estat pactats anteriorment i que excedesquen de l'estrictament pactat en aquest conveni, mantenint-se com a garantia ad personam. (Vegeu disposició transitòria).  
Capítol II  
Organització Pràctica del Treball  
Classificació del personal - Contractació - Ascensos  
Cessament i Formació Professional  
Article 7.Organització pràctica del treball  
Per a l'organització pràctica del treball s'ha de consultar els treballadors i les treballadores afectats i el Comité d'Empresa, per arribar a un acord amb l'Executiva respectiva, de manera que l'elaboració de les mesures organitzatives s'enriquesquen amb la màxima participació i la seua aplicació trobe el suport màxim.  
Per a la modificació de les condicions de treball s'ha d'ajustar a allò convingut en el Text Refós de l'Estatut dels Treballadors/res, art. 41 Reial Decret Legislatiu 1/1995.  
Article 8. Grups i categories professionals  
1. Les categories professionals, pertanyents a cada grup professional, s'estableixen d'acord amb treball efectivament realitzat.  
2. La classificació professional competeix a la Comissió de Classificació i s'ha de realitzar d'acord amb el nomenclàtor de categories que fixa aquest conveni. La comissió ha d'estar composta per tres representants de la Comissió Executiva i altres tres del Comité, i poden actuar amb assessors i assessores.  
La Comissió es reuneix amb caràcter ordinari cada sis mesos com a mínim i amb caràcter extraordinari a petició d'una de les parts.  
Aquesta Comissió ha d'emetre un informe preceptiu quan siga sol·licitat per qualsevol treballador i treballadora. L'esmentat informe té caràcter no vinculant. Aquest informe s'ha de traslladar a la Comissió Executiva que ha de contestar en el termini màxim de seixanta dies.  
La intervenció d'aquesta Comissió de Classificació és sense perjudici de la utilització pels treballadors o per les treballadores dels procediments legals en matèria de classificació professional.  
El personal que preste els serveis en la Confederació Sindical de CC OO del PV es classifica, segons la funció que realitze en el Sindicat, en algun dels grups professionals següents:  
I. Personal de Direcció  
I.I. Cap d'Àrea  
I.II Cap de Serveis  
II. Personal Tècnic i Titulat  
II.I Personal Tècnic Superior  
II.II Personal Tècnic Mitjà  
II.III Personal Tècnic Informàtic  
II.IV Personal Tècnic Comptable  
II.V Personal Tècnic Jurídic de Grau Mitjà  
II.VI Assessor o assessora Laboral  
III. Personal Administratiu  
III.I Oficial Admtiu. 1a  
III.II Oficial Admtiu. 2a  
III.III Auxiliar Admtiu.  
III.IV Auxiliar Admtiu. 2a.  
IV. Personal d'Oficis Diversos  
IV.I Personal Oficis Diversos  
IV.II Personal Neteja  
Personal de direcció  
Estan inclosos en aquest grup laboral tots els treballadors i les treballadores que ocupen llocs singulars dins de l'organització i que, sense deixar de pertànyer a l'àmbit no sindical exerceixen una tasca de direcció (control, organització i coordinació) sobre el personal en aquest o altres grups laborals.  
En aquest grup laboral ha de prevaler la descripció del lloc de treball sobre la referència a una categoria determinada, ja que és potestatiu de la Direcció corresponent la seua creació.  
Atesa la singularitat dels treballadors i de les treballadores enquadrats en aquest grup laboral i el caràcter potestatiu de la seua creació, la definició de les seues competències s'ha de determinar en cada cas.  
No obstant això, l'exposat anteriorment, distingim dues categories:  
Llocs de responsabilitat en àrees de gestió (Cap d'Àrea), exclusivament creats per a exercitar la direcció de grans àrees que impliquen una extensa gestió de fons i recursos.  
Llocs de direccions de grups (Cap de Serveis), les funcions del qual són bàsicament de coordinació i la necessitat del qual depén per la manera en què cada organització confederada tinga organitzades les seues àrees o funcions.  
Personal tècnic i titulat  
Segons el títol acadèmic que els habilite per a les seues funcions es classifiquen en:  
Personal Tècnic de Grau Superior.  
Personal Tècnic de Grau Mitjà.  
Formen part d'aquest grup laboral tots aquells treballadors i treballadores que ocupen llocs de treball per als quals el desenvolupament de les funcions de l'esmentat lloc requeresca una titulació de grau mitjà o superior.  
Els requisits d'entrada són la titulació i l'experiència provada, d'acord amb el lloc de treball concret que es vulga cobrir.  
Al costat d'aquests requisits, la capacitat per a prendre decisions de manera independent, la iniciativa i capacitat per a desenvolupar un treball sota propi control dels resultats obtinguts, són característiques que han de requerir-se a qualsevol dels aspirants a llocs de treball i categories d'aquest grup laboral.  
En aquest grup professional, entre altres es troben les categories professionals següents:  
Tècnic o tècnica d'Informàtica: és la persona que amb la titulació i els suficients coneixements d'informàtica, aplica i modifica programes corresponents a les aplicacions proposades, realitzant les proves necessàries que asseguren la fiabilitat dels resultats, així com la supervisió i el seguiment del programa en ús.  
Les funcions següents són les més significatives a realitzar:  
Supervisar l'organització i la utilització correcta de l'equip i dels mitjans informàtics.  
Atendre les consultes dels usuaris i de les usuàries.  
Codificar, provar i documentar les rutines de les aplicacions.  
Conéixer i aplicar les possibilitats que ofereixen els distints paquets estàndard.  
Col·laborar en el control del treball realitzat per l'equip, així com ajudar en les tasques de manteniment o desenvolupament de noves aplicacions.  
Personal Tècnic Jurídic de Grau Mitjà: són els treballadors i les treballadores que amb la titulació requerida i l'experiència i el coneixement suficient de la legislació social i problemàtica sindical realitzen assistència, coordinació i suport tant als advocats i a les advocades o gabinet jurídic com a les respectives direccions sindicals de què depenguen. Les seues funcions entre altres són les següents:  
. Assessorament jurídic a totes les persones: sindicalistes, afiliades, treballadores, delegades de personal, comités d'empresa i de seccions sindicals.  
. Elaboració de denúncies davant de la Inspecció de Treball, paperetes de conciliació davant del SMAC i reclamacions prèvies davant de les administracions públiques, així com l'elaboració de demandes davant dels òrgans jurisdiccionals corresponents.  
. Celebració dels actes de conciliació i judicis si és procedent, en coordinació i supervisió dels advocats i advocades que tinga destinats i destinades, així com l'elaboració dels corresponents escrits derivats del procés (escrits d'esmena, execució de sentències, etc.) Igualment, en coordinació i supervisió dels advocats i advocades, ha d'elaborar els corresponents recursos davant dels òrgans jurisdiccionals competents, i donar immediat trasllat d'aquests per a la seua firma als advocats i a les advocades que tinga destinats i destinades.  
. Participar de totes aquelles qüestions que tinguen a veure amb l'assessorament jurídic que realitzen els Serveis Jurídics de la Confederació Sindical de Comissions Obreres del País Valencià quan siga requerit o requerida per a això.  
Assessors o assessores Laborals: (Vegeu disposició transitòria).  
Són els treballadors i les treballadores que amb l'experiència i el coneixement suficient de la legislació social i problemàtica sindical realitzen assistència, coordinació i suport tant als advocats i a les advocades o gabinet jurídic com a les respectives direccions sindicals de què depenguen.  
Les tasques més significatives són:  
. Atendre i assessorar els treballadors i les treballadores en matèria de legislació social (contractes de treball, seguretat social, desocupació, aplicació de convenis col·lectius, ordenances laborals, liquidacions, etc.) tant en els locals del sindicat com en els centres de treball.  
. Assistència en expedients per acomiadament, sancions, reclamacions de quantitat, etc. i assistir el treballador o la treballadora, quan corresponga, en l'acte de conciliació davant de les instàncies corresponents i col·laborar amb el gabinet jurídic fins a la finalització del procediment.  
. Elaboració, registre i seguiment de denúncies davant de la Inspecció de Treball, direccions provincials i generals de treball.  
. Assistència i assessorament a comités d'empresa, seccions sindicals i delegats i delegades de personal en matèries com ara convenis col·lectius, eleccions sindicals, etc. tant en els locals del sindicat com en els centres de treball.  
Personal administratiu  
Formen part d'aquest grup laboral els treballadors i les treballadores que ocupen llocs de treball la finalitat dels quals siga, principalment, la realització de labors de suport del personal tècnic, de direcció o sindical de la seua àrea, en assumptes generals, per assegurar el funcionament correcte i eficient d'aquella.  
Els requisits d'entrada tot i ser variants en funció del lloc a què es vulga donar cobertura, i referits al primer nivell del grup són:  
. Coneixements bàsics d'informàtica a nivell d'usuari o d'usuària.  
. Coneixement de les funcions generals desenvolupades o necessàries en el funcionament de l'àrea on es pretén cobrir el lloc.  
. Iniciativa i capacitat per a desenvolupar el treball de forma automàtica sota supervisió dels seus superiors o superiores.  
Oficial Administratiu de 1a  
És el treballador o la treballadora que amb un coneixement total de la seua professió, autonomia, iniciativa pròpia i responsabilitat, té al seu càrrec un servei determinat.  
A manera orientativa li corresponen les funcions següents:  
. Organització del treball administratiu pel que fa a comptabilitat, compres, facturació, nòmines, assegurances socials, etc... sempre d'acord amb la legislació vigent, de les normes establertes o de les indicacions d'un superior o superiora.  
. Confeccionar informes, interpretant resultats i obtenció de conclusions, i proposar si és procedent les modificacions que considere convenients.  
. Gestió interna o externa de documentació laboral, comercial, administrativa o de qualsevol altra naturalesa que li siga encomanada davant de personal de l'organització, organismes oficials i empreses privades, havent de desplaçar-s'hi en cas necessari.  
. Atenció personal o telefònica per donar o obtenir informació sobre qualsevol assumpte relacionat amb el seu servei, a fi d'obtenir les dades precises per a la seua gestió.  
. Redacció i mecanografiat, emplenat i comprovació d'impresos o de documents de control, així com el seu registre, arxiu o custòdia, mantenint les normes d'actuació establertes.  
. Maneig de terminals informàtiques i d'ordinadors personals, així com de programes preparats a l'efecte, per a la introducció de les dades.  
. Distribució i supervisió de treball dels administratius o de les administratives que col·laboren amb ell/ella en les seues funcions, per resoldre els dubtes que pogueren presentar-se'ls.  
Oficial Administratiu de 2a  
És el treballador o la treballadora que amb coneixements suficients de la seua professió i sota la supervisió d'una direcció, cap o oficial de 1a, col·labora amb aquests o aquestes en les funcions administratives per al funcionament correcte del servei.  
Les funcions a realitzar són:  
. Localització, elaboració i comprovació de dades per a la confecció d'informes, de balanços, de pressupostos, de factures, de rebuts, de certificats, de nòmines, de prestacions, etc. seguint les instruccions rebudes.  
. Tramitació interna o externa de documents laborals, comercials, administratius o de qualsevol naturalesa que li siga encomanat davant del personal de l'organització, organismes oficials, empreses privades, per a la qual cosa haurà de desplaçar-s'hi en cas necessari.  
. Atenció personal o telefònica per donar o obtenir informació sobre qualsevol assumpte que li siga encomanat, com ara nòmina, compres, vendes, facturació, seguretat social, etc... i sol·licitar ocasionalment la col·laboració d'altres àrees per a l'obtenció de la informació que necessite.  
. Redacció de correspondència habitual, mecanografiat de tota classe d'informes i de correspondència, emplenat i comprovació d'impresos i de documents de control, així com el seu registre i arxiu, mantenint les normes d'actuació que se li indiquen.  
. Maneig de terminals informàtics i d'ordinadors personals, així com els programes preparats a l'efecte, per a la introducció, l'obtenció o la modificació de dades.  
Auxiliar Administratiu  
És el treballador o la treballadora que, amb coneixements bàsics de la seua professió i sota la supervisió d'un o d'una cap o de personal de categoria superior, col·labora amb aquests o aquestes, realitzant les tasques administratives elementals per al funcionament correcte de la unitat.  
Correspon a aquesta categoria les funcions següents:  
. Mecanografiat de tota classe de correspondència, d'informació, de quadres estadístics, etc. siga realitzats en màquina d'escriure o siga en ordinador personal.  
. Realització de càlcul de caràcter senzill, així com la transcripció de qualsevol tipus de suport a un altre, tot això seguint normes o directrius totalment definides.  
. Registre, classificació i arxiu de documentació que es rep o genera, seguint normes establertes en cada cas.  
. Atenció o realització de telefonades per passar la comunicació a l'interessat o a la interessada, o en la seua absència, deixar encàrrec.  
Personal d'Oficis Diversos:  
Pertanyen a aquest grup laboral els treballadors i les treballadores que, en possessió del títol corresponent, disposen de qualitats professionals i de capacitats quant a coneixement i experiència en l'acompliment del seu ofici, que estan capacitats per a interpretar i realitzar per si mateix les tasques encomanades pròpies del saber de la seua competència.  
Formen també part d'aquest grup laboral els treballadors i les treballadores que, tot i no estar en condicions d'acreditar la titulació anteriorment referida, es troben, per la seua provada experiència i/o coneixement, capacitats o capacitades per a l'acompliment de les funcions dels llocs de treball enquadrats en les categories que inclou aquest grup laboral.  
Les funcions a realitzar són les següents:  
. Realitzar les tasques pròpies de cada ofici, amb el seu complet domini i el suficient grau de perfecció i eficàcia, utilitzant per a això els mitjans i l'equipament adequats.  
. Manteniment i reparació dels equips i de les instal·lacions al seu càrrec quan les avaries no presenten una especial dificultat tècnica.  
. Control, conservació i neteja del material al seu càrrec.  
. Maneig i utilització dels equips.  
. Transport de material i d'equips, utilitzant per a això mitjans adequats.  
. Aquelles altres afins a la seua categoria que li siguen encomanades pel seu superior o superiora i resulten necessàries per raons de servei.  
Personal de Neteja  
És el treballador o la treballadora que realitza les tasques de neteja dels despatxos i de les dependències del centre o dels centres que li siguen assignats així com del mobiliari, qualsevol que siga la seua classe i situació.  
Per a l'acompliment d'aquestes funcions el sindicat ha de proporcionar el material necessari.  
Article 9. Contractacions i ocupació  
En el cas que es necessite cobrir un lloc de treball de qualsevol de les categories (totes les incloses en l'art. 8, excepte el personal de direcció), s'ha de realitzar seguint els criteris següents:  
A) Per a llocs de treball de caràcter indefinit:  
a.- S'oferirà, en primer lloc, al personal segons el procediment que es descriu en l'article 11.  
b.- En el cas que la vacant quede deserta pel procediment de la lletra anterior, mitjançant convocatòria pública anunciada en els locals del sindicat amb ressenya de les característiques, condicions i requisits d'aquesta. S'ha de constituir una Comissió de Selecció de què formarà part amb veu i vot, en tot el seu procés, un membre del Comité d'Empresa, i és aquesta comissió l'encarregada d'establir la realització de les proves de selecció.  
Tot el procediment de selecció s'ha d'ajustar als criteris de publicitat, d'objectivitat i d'igualtat, i s'han d'arbitrar els mecanismes que ho garantesquen.  
B) Per a la cobertura de llocs de treball que per la seua naturalesa siguen d'obra o de servei determinat, de caràcter eventual (interinitat, contractes per circumstàncies de la producció, etc ) o bé per a contractació de treballadors o treballadores en pràctiques:  
Mitjançant convocatòria pública anunciada en els locals del sindicat amb ressenya de les seues característiques, de les seues condicions i dels seus requisits. S'ha de constituir una comissió de selecció de què ha de formar part amb veu i vot, en tot el seu procés, un membre del Comité d'Empresa, i és aquesta comissió l'encarregada d'establir la realització de les proves de selecció.  
Tot el procediment de selecció s'ha d'ajustar als criteris de publicitat, d'objectivitat, i d'igualtat, i s'han d'arbitrar els mecanismes que ho garantesquen.  
S'ha de constituir una borsa de treball amb una durada de dos anys, formada per aquells candidats o aquelles candidates que, després de superar les proves de la categoria objecte de contracte, no hagen resultat seleccionats en els concursos a què fa referència la lletra anterior.  
Subsidiàriament i pel que fa al cas que mitjançant l'esmentada borsa no es pogués cobrir la vacant s'haurà de recórrer a un nou procediment de concurs.  
Els contractes eventuals per circumstàncies de la producció poden tenir una durada màxima de deu mesos dins d'un període de quinze comptats a partir del moment en què es produesquen aquestes causes.  
Tant el sindicat com el treballador o la treballadora estan respectivament obligats a realitzar el període de pràctica i d'experiència que constitueixen l'objecte de la prova.  
Aquest període és el següent :  
a) Cinc mesos per al personal tècnic.  
b) Dos mesos per al personal tècnic administratiu.  
c) Quinze dies per a la resta del personal, en contractes inferiors a un any i d'1 mes en períodes superiors.  
Com a norma general, el sindicat ha de prestar el servei pels seus propis mitjans, per la qual cosa el volum de la plantilla ha de ser el necessari per a garantir aquests serveis amb treballadors o treballadores propis.  
Amb caràcter excepcional i atenent a la naturalesa del treball que es tracta, el sindicat, pot contractar treballadors o treballadores temporals, sempre que no supere el 30% dels treballadors fixos o de les treballadores fixes en plantilla i només en les modalitats següents:  
- Obra i serveis.  
- Eventual per circumstància de la producció.  
- En pràctiques.  
- De substitució o d'interinitat.  
- De relleu.  
- Per anticipació de l'edat de jubilació.  
Quant a contractes en pràctica s'ha d'ajustar a allò que disposa la legislació vigent, excepte el període de proves que és el que s'arreplega en l'article 9 d'aquest conveni.  
Per als contractes a temps parcial, s'ha d'ajustar al que disposa la legislació vigent.  
Els treballadors contractats i les treballadores contractades d'aquesta manera gaudeixen dels mateixos drets i condicions que els treballadors/res a temps complet. Aquestes condicions es determinen proporcionalment, només quan deriven de la duració del temps al nivell d'ingressos.  
D) Conversió de contractes temporals en indefinits. A aquest conveni, se li aplica allò que es regula en cada moment en la legislació vigent.  
E) En compliment del que disposa l'article 15 a) de l'Estatut dels Treballadors, s'estableix que les activitats que hagen de realitzar-se en el desenvolupament de convenis i resolucions que la Confederació Sindical de CC OO del PV subscriga amb les administracions públiques, tenen autonomia i substantivitat pròpia dins de la seua activitat normal i en conseqüència pot contractar-se els treballadors i les treballadores cridats a realitzar-les a l'empara de la modalitat de contracte temporal per a la realització d'una obra o d'un servei determinats, dels previstos en aquest articulat legal.  
Al personal que es contracte per realitzar tasques i serveis a l'empara dels convenis i resolucions de col·laboració de la CS-CC OO-PV amb les administracions públiques, se'ls aplica les condicions de treball i salaris establerts en els esmentats convenis i resolucions de col·laboració. En allò no regulat en aquests s'aplica aquest conveni.  
Article 10. Comissió d'Ocupació  
La selecció i contractació del personal s'ha de realitzar sota els principis d'igualtat, de mèrit, de capacitat i de publicitat, ajustant-se al que acorda aquest conveni i en tot cas a la normativa laboral vigent. Amb aquest fi es crea una Comissió d'Ocupació, que està composta per tres representants de la Direcció del sindicat i tres representants del Comité Intercentres, amb les funcions següents:  
1. Conéixer i informar de l'estructura de la plantilla, així com de les seues modificacions fent periòdicament un estudi de plantilla i necessitats de personal per al funcionament de l'organització.  
2. Control de la contractació temporal i de la fixació de criteris per a la provisió de llocs i promoció interna i acordar els criteris de les persones, que en cada cas, passen de contracte temporal a indefinit.  
3. Conéixer les condicions professionals d'aquells col·lectius o persones treballadores que per les seues especials i/o peculiars funcions, no previstes en aquest conveni, s'incloguen en el futur en el seu àmbit d'aplicació.  
4. Conéixer prèviament els projectes de reorganització que impliquen modificació de les condicions de treball, així com de les tècniques que puguen incidir en els plans d'ocupació.  
5. Fixació dels barems de trasllats i promoció interna.  
6. Creació d'una borsa d'ocupació i el seu reglament.  
Aquesta Comissió s'ha de reunir semestralment en sessió ordinària i en sessió extraordinària quan ho sol·licite alguna de les parts.  
Article 11. Ascensos, adaptaments i promocions  
1. En cas de produir-se una vacant o un lloc de creació nova, prèviament a oferir-se en concurs d'ascens, promoció interna o contractació nova, s'ha d'oferir la plaça que es tracte per a ser coberta entre el treballador i la treballadora en actiu fixos i fixes que ostenten idèntica categoria a la que es pretenga cobrir, i adjudicar la plaça corresponent als treballadors i a les treballadores sol·licitadors que acrediten major antiguitat en el sindicat i subsidiàriament, en cas d'empat, a favor dels de més edat.  
2. Les vacants no cobertes com a conseqüència de l'aplicació de l'apartat anterior s'han d'oferir per a la promoció interna al personal els treballadors i les treballadores en actiu, del mateix o distint grup professional i d'inferior categoria i que complesquen els requisits del lloc, que han d'acreditar en prova i concurs restringit, on ha de participar per garantir l'objectivitat, una representació dels treballadors i de les treballadores.  
Quant als criteris de prioritat, a més de l'esmentat d'antiguitat, han de ser per aquest ordre:  
. El treballador o la treballadora pertanyents al departament on s'haja produït la vacant o el lloc de nova creació.  
. La resta dels treballadors i de les treballadores del centre.  
. Treballadors i treballadores amb jornada parcial per a ocupar vacants de jornada completa, de la seua mateixa categoria professional, en l'àmbit de la localitat del seu centre de treball; En cas de ser sol·licitat per més d'un treballador o d'una treballadora, té preferència el treballador o la treballadora de major antiguitat.  
3. Els drets de promoció i d'ascens operen dins de qualsevol dels grups professionals prevists en aquest conveni.  
Article 12. Cessaments  
El treballador o la treballadora que desitgen cessar voluntàriament en el servei del sindicat estan obligats a posar-ho en coneixement d'aquest, excepte en els casos d'urgència justificada, complint els terminis de preavís següents:  
Quinze dies per al personal especialitzat i qualificat.  
Un mes per al personal administratiu.  
Tres mesos per al personal tècnic.  
Article 13. Formació professional i promoció  
S'ajusta al que disposa l'article 23 de l'Estatut dels Treballadors.  
Les parts firmants d'aquest conveni assumeixen, en l'àmbit territorial i funcional corresponent, i en la seua totalitat el contingut dels acords nacionals per a la Formació Contínua, formant el total de les seues estipulacions part integrant d'aquest acord.  
Per a tal fi es crea una Comissió de Formació per tres persones designades per la Direcció i tres persones designades pel Comité d'Empresa, les funcions de les quals són les de programar l'activitat formativa d'acord amb les necessitats detectades per la Direcció.  
La comissió es dota d'un reglament que regule el seu funcionament, en relació amb convocatòries i adopció d'acords.  
Respecte de l'assistència a cursos de formació i reciclatge a l'empara de les convocatòries per a la formació contínua, la seua regularització queda establerta en els termes següents:  
A) Quan l'assistència a cursos es produesca per indicació de la Direcció per a atendre necessitats en relació amb el lloc de treball, aquesta és obligatòria i les despeses que se'n deriven han de córrer per compte d'aquesta i s'han de realitzar dins de la jornada laboral, o si no n'hi ha, el temps dedicat s'ha de compensar amb temps de descans.  
B) Si la decisió d'assistir als cursos per a la promoció i desenvolupament professional és adoptada pel treballador o per la treballadora, el temps de formació es comparteix al 50%, procurant, si això fóra possible, que la realització de la formació coincidesca en la part corresponent a l'empresa dins de la jornada laboral, compensant, si no n'hi ha, amb temps equivalent en període de descans.  
Capítol III  
Jubilació - Jornada de Treball-   
Horari - Vacances  
Permisos i Excedències  
Article 14. Jubilació   
A) La jubilació obligatòria dels treballadors i de les treballadores és als 65 anys, sempre que reunesquen els requisits legals de LGSS.  
Aquesta obligatorietat de jubilació als 65 anys no regeix per a aquells treballadors i aquelles treballadores que no reunesquen els requisits de la Llei general de la seguretat social.  
B) El personal afectat per aquest conveni, pot acollir-se voluntàriament a la jubilació parcial anticipada d'acord amb els percentatges de reducció de jornada següents:  
b.1.-Persones amb edat compresa entre 60 i 64 anys:  
De mutu acord entre la persona afectada i la Direcció de la CS CC OO PV, es pot acordar una reducció de jornada d'entre el 40 % i el 69%.  
D'acord amb la legislació vigent i per opció de la persona afectada aquesta reducció pot ser del 70% al 85%.  
La reducció de la jornada prevista en els paràgrafs anteriors, és coberta amb la realització d'un contracte de relleu, que com a mínim ha de contenir el mateix percentatge que deixa de realitzar la persona afectada.  
La jornada a realitzar ha de ser l'equivalent segons el percentatge de jubilació, en aplicació de la jornada prevista en l'art. 15.  
Als 64 anys:  
En complir els 64 anys la persona afectada per la jubilació parcial pot passar per decisió pròpia a la jubilació especial.  
C) En complir els 64 anys es pot passar per decisió pròpia del treballador/a a la jubilació definitiva especial.  
Article 15. Jornada  
El còmput anual de la jornada és de 1.620 hores inclòs el temps de 20 minuts diaris de descans, i la jornada setmanal estimada de 35 hores i repartida de la manera següent:  
De dilluns a dijous en jornada partida.  
Divendres en jornada continuada de matí.  
Quan per motius d'organització alguna persona haja de prestar els seus serveis divendres a la vesprada, aquest s'ha de compensar qualsevol altre dia amb un descans equivalent a les hores treballades que, en cap cas pot ser fraccionat ni modificar la jornada setmanal pactada.  
Les organitzacions afectades per aquest conveni laboral han de respectar les condicions en matèria de jornada i d'horari. Qualsevol proposta de modificació ha de ser degudament informada al Comité amb antelació suficient, perquè en cas de disconformitat puga convocar la Comissió Paritària del conveni.  
No obstant això s'han de respectar aquells acords individuals o col·lectius a què s'haja arribat fins a la data.  
Quant a jornada i horari de treball d'advocats i advocades, tècnics jurídics de grau mitjà, assessors i assessores i economistes, s'ajusta a la flexibilitat màxima, en consideració al propi funcionament del treball d'aquests i d'aquestes, on preval la responsabilitat de les seues funcions sobre l'acompliment estricte d'un horari, garantint en tot cas, els dies i les hores de consulta establert en el sindicat.  
Quant a jornada i horari de treball qualsevol treballador o treballadora podrà sol·licitar la realització de la jornada contínua, quan concórreguen provades raons personals i de caràcter inexcusable i pel temps que dure el fet causant.  
Per als mesos d'estiu de juliol i d'agost es pot establir la realització de jornada contínua, sempre salvaguardant la prestació de serveis i amb els criteris que s'acorden entre les parts.  
No osbtant això, d'acord amb el primer paràgraf d'aquest article cada any es confeccionarà el Calendari laboral per a l'aplicació de la jornada anual.  
Article 16. Vacances  
El treballador afectat o la treballadora afectada per aquest conveni disposen de les vacances anuals retribuïdes de 31 dies naturals. A fi que els locals del sindicat romanguen ininterrompudament oberts, s'han d'establir, de mutu acord entre el treballador o la treballadora i els organismes sindicals competents, un calendari de torns de vacances tenint en compte els criteris següents:  
a) S'ha de procurar que la major part dels companys i de les companyes prenguen les vacances en el mes d'agost, per ser aquest el de menor activitat sindical, i s'hi han de fixar amb almenys tres mesos d'anticipació al seu gaudiment.  
El treballador o la treballadora han de sol·licitar les vacances anuals abans del 30 d'abril de cada any. La sol·licitud de data de gaudiment s'entén concedida si el 31 de maig no s'ha rebut contestació contrària.  
En els departaments on hi haja diverses persones s'ha de procurar aconseguir un acord sobre la data de gaudiment de vacances. En cas de no aconseguir-se aquest acord tindran dret a la data de gaudiment el treballador o la treballadora que l'any anterior no haguessen gaudit d'aquest període  
b) En el cas que algun company o alguna companya necessite agafar les vacances fora del període establert, s'ha de procurar atendre les seues necessitats, en la mesura en què el lloc de treball ho permeta.  
c) Les vacances es retribueixen a raó de salari real, contractual o pactat.  
d) Les vacances no poden iniciar-se en dissabtes ni diumenges.  
e) Els treballadors o les treballadores que per necessitat del sindicat no hagen pogut gaudir de les vacances, abans o després d'una baixa maternal en el mateix any, poden gaudir-les l'any següent.  
f) La situació de IT, derivada de malaltia o d'accident greu, interromp o suspén el gaudiment de les vacances, i el treballador o la treballadora conserva, el dret a un nou assenyalament una vegada causada la situació d'alta sempre que es produesca dins dels cinc primers dies a l'inici de les vacances i en el mateix any.  
g) Una vegada pactat el període de gaudiment de vacances, aquest s'ha d'ajornar en el cas de IT per malaltia o accident, i el treballador o la treballadora té dret a un nou assenyalament de vacances una vegada causada la situació d'alta, de mutu acord, i s'ha de gaudir abans del 31 de desembre de l'any en curs.  
Article 17. Permisos retribuïts  
El treballador o la treballadora, si avisen amb la possible antelació tenen dret a permisos retribuïts en els casos següents:  
A. Per mort de cònjuge, parella de fet, fill o filla, 3 dies naturals.  
B. Per malaltia greu, hospitalització, o mort de parents fins a 2n grau de consanguinitat o afinitat, 2 dies naturals.  
C. Per mort de parents fins al 3r grau de la línia col·lateral per consanguinitat i afinitat, 1 dia natural.  
D. Per naixement de fills o filles, adopció o acolliment permanent o preadoptiu de fills o filles, 2 dies naturals.  
E. En cas de matrimoni de pares, fills, filles, germans o germanes, 1 dia natural.  
F. Dues hores diàries, que poden dividir-se en dues parts, per a l'alimentació del fill o de la filla durant els nou mesos posteriors al naixement, que es concedeixen indistintament al pare o a la mare, sempre que aquests dos treballen, i no pot ser gaudit simultàniament pels dos, es pot acumular a voluntat de la persona afectada, les hores de lactància a les setmanes de descans per maternitat.  
G. En cas de matrimoni o decisió formal adoptada per la parella per a viure en comú, 16 dies naturals.  
H. Per trasllat de domicili habitual 2 dies naturals.  
I. Pel temps necessari en els casos d'assistència a consulta mèdica, així com per a rebre els tractaments i les tècniques de fecundació assistida, presentant el corresponent justificant.  
J. Pel temps necessari per al compliment d'un deure públic, personal i de caràcter inexcusable, sempre que es presente el subsegüent justificant.  
K. Tots els treballadors o les treballadores que tinguen al seu càrrec fill o filla menor d'edat, disposen del temps indispensable per a acompanyar-los a la consulta mèdica degudament justificada.  
L. Pel temps imprescindible per a la preparació al part i per prescripció facultativa.  
M. Els treballadors afectats o les treballadores afectades per toxicomania o alcoholèmia, tenen un permís retribuït pel temps que requeresca seguir un tractament prescrit que li impedesca l'activitat laboral, sempre en el cas que no li siga reconeguda la IT.  
N. Per interrupció voluntària de l'embaràs, 5 dies naturals.  
O. Pel temps indispensable per a assistir a les proves o als exàmens convocats pel sindicat.  
P. Pel temps necessari per a la gestió dels tràmits documentals davant l'administració pública competent en els àmbits local, autonòmic o estatal en matèria de tramitacions d'adopcions de fills/filles, i s'ha de presentar el justificant corresponent.  
Els apartats A), B) i D) en cas de desplaçament, 2 dies més.  
Amb caràcter general, s'entén per parella de fet la formada per persones d'igual o distint sexe inscrites en els corresponents registres.  
 Article 18. Excedències i permisos sense sou  
1. El treballador fix o la treballadora fixa, amb almenys un any d'antiguitat en el sindicat, té dret a situar-se en excedència per un termini no menor d'un any i no major de cinc, amb la conservació del lloc de treball.  
Aquest dret només pot exercitar-se una altra vegada per la mateixa persona si han transcorregut 4 anys des del final de l'anterior excedència.  
2. Per cursar estudis per temps superior a un any i inferior a 5 anys. Aquest període només pot ser exercitat una altra vegada per la mateixa persona, si han transcorregut 4 anys des del final d'una altra excedència, ja siga voluntària o especial.  
3. Quan el cònjuge-parella de fet, entenent per parella de fet la formada per persones d'igual o de distint sexe inscrita en els corresponents registres, siga traslladat per raons laborals a un centre de treball fora de la província, on el treballador o la treballadora exercesca els seus serveis. Aquesta excedència no pot ser inferior a 6 mesos ni superior a 2 anys.  
Les excedències esmentades no computen cap antiguitat.  
La comunicació per reintegrar-se al sindicat ha de formular-se per escrit i amb un mes d'antelació a la data de terme de l'excedència.  
4. Els qui ostenten càrrec electiu sindical, dels fixats en els estatuts de CC OO, o de CC OO PV, a àmbit comarcal, autonòmic, estatal, tenen dret a l'excedència forçosa amb reserva del lloc de treball i al còmput d'antiguitat mentre dure l'exercici del seu càrrec representatiu, i han de reincorporar-se al seu lloc de treball dins del mes següent a la data del cessament.  
Excedència per a l'atenció dels fills o de les filles:  
El treballador o la treballadora tenen dret a sol·licitar una excedència especial amb reserva del lloc de treball per a l'atenció personal i directa dels fills o de les filles menors de 4 anys, tant quan ho siga per naturalesa com per adopció.  
Quan el pare i la mare treballen, només un d'ells podrà exercitar aquest dret. L'esmentada situació d'excedència no pot excedir de 3 anys, i es computa aquest període d'excedència a efectes d'antiguitat en el primer any.  
En cas de malaltia greu o dilatada d'un fill o d'una filla es disposa dels dies necessaris de permís sense sou, i s'han de justificar les absències al treball.  
5. Quan concórreguen circumstàncies de malaltia greu de llarga durada o defunció del cònjuge-parella de fet o familiars compresos en el 1r, 2n grau de consanguinitat i s'acredite la necessitat d'atendre personalment les conseqüències derivades d'aquelles situacions. Aquest permís és sense sou pel temps necessari i no superior a un any.  
Així mateix, poden sol·licitar permisos no remunerats per a la preparació d'exàmens, que els són concedits segons les possibilitats del manteniment dels distints serveis i mai per un temps superior a quinze dies, en tot cas la persona afectada pot exercitar el dret a la concessió de fins a 3 dies abans de la data de l'examen i fins a 3 vegades a l'any, d'acord amb l'art. 23 del ET apartat a) últim paràgraf.  
Article 19. Llei de conciliació de la vida familiar i laboral  
S'ajusta al que disposa la Llei 39/1999, de 5 de novembre, i la resta de normes que la despleguen, i si és procedent a la legislació vigent en cada moment, per a promoure la conciliació de la vida familiar i laboral de les persones treballadores.  
El treballador afectat o la treballadora afectada per aquest conveni col·lectiu té dret a la reducció de jornada de treball per fill o filla menor de 8 anys d'edat amb la corresponent reducció salarial, aquesta reducció de jornada pot ser entre almenys un . i un màxim de . jornada.  
El treballador afectat o la treballadora afectada per aquest conveni té dret a ampliar fins a dues setmanes més el permís per maternitat/paternitat, legalment establert, que pot ser gaudits indistintament pel pare o la mare quan aquest dos treballen. D'aquestes dues setmanes una és remunerada i l'altra és de permís no retribuït i ha de ser sol·licitat per la persona interessada amb almenys 15 dies d'antelació al seu gaudiment.  
Capítol IV  
Condicions Econòmiques  
Retribucions- Gratificacions- Pagues Extres-  
Complement de IT  
Increment Salarial- Revisió Salarial provisional-  
Bestretes- Dietes . Desplaçaments - Préstecs  
Article 20. Retribucions  
S'entén per salari base la retribució corresponent, en cada una de les categories professionals, a una activitat normal, durant la jornada normal de treball i que, com a tal salari base, es determina en les taules salarials incloses com a annex en aquest conveni.  
El salari base es considera sempre referit a la jornada pactada en aquest conveni.  
Article 21. Gratificacions extraordinàries  
Tot el personal afectat per aquest conveni, percep dues mensualitats extraordinàries completes que són satisfetes, una el 15 de juliol i l'altra el 15 de desembre. La paga de juliol se li paga al treballador o a la treballadora que gaudesca de les vacances abans de la data esmentada i a l'inici de les vacances.  
El personal que haja ingressat en el transcurs de l'any o cesse en aquest, se li paga aquestes mensualitats, prorratejant el seu import en relació amb el temps treballat per sisenes parts.  
Per al personal que treballe a temps parcial, les mensualitats extraordinàries es paguen proporcionalment a la jornada realitzada.  
Es pot accedir que el sindicat avance fins a dues pagues extres a qualsevol treballador o treballadora que ho sol·licite, pagant-se en el seu moment les diferències que per augments posteriors es produïren.  
Article 22. Hores extraordinàries  
Queda expressament prohibida la realització d'hores extraordinàries. Excepcionalment, si per necessitats urgents i inajornables del treball fóra necessària la seua realització s'han de compensar amb descans incrementat amb el 75%.  
Article 23. Complement IT i risc durant l'embaràs  
El treballador o la treballadora durant els períodes de IT, risc durant l'embaràs, qualsevol que siga la seua causa percebrà el 100% del salari des del primer dia de la baixa.  
Article 24.- Increment salarial  
Per al primer any de vigència del conveni, és a dir, de l'1-1-2005 al 31-12-2005 es pacta un increment salarial equivalent al IPC previst que s'ha d'aplicar sobre tots els conceptes salarials.  
Per al segon any de vigència del conveni, és a dir, de l'1-1-2006 al 31-12-2006, es pacta un increment salarial equivalent al IPC previst que s'ha d'aplicar sobre tots els conceptes salarials.  
Per al tercer any de vigència del conveni, és a dir, de l'1-1-2007 al 31-12-2007, es pacta un increment salarial equivalent al IPC previst que s'ha d'aplicar sobre tots els conceptes salarials.  
Per al quart any de vigència del conveni, és a dir, de l'1-1-2008 al 31-12-2008, es pacta un increment salarial equivalent al IPC previst que s'ha d'aplicar sobre tots els conceptes salarials.  
Si el 31 de desembre de cada exercici, el IPC real fóra superior al previst s'efectuarà una revisió salarial equivalent al seu excés, que es pagarà amb efecte retroactiu a primers de cada any i en una sola paga, i es consolidarà aquesta diferència en les taules salarials de referència per a l'increment de l'exercici següent.  
Article 25. Revisió salarial provisional  
Acabada la vigència temporal d'aquest conveni i fins que s'acorde un altre des del primer mes següent, s'aplicarà un increment salarial retributiu mínim del 80 per cent del IPC previst.  
Si el 31 de desembre d'aquests exercicis, el IPC real fóra superior al previst s'efectuarà una revisió salarial equivalent al seu excés, que es pagarà amb efecte retroactiu a primers de cada any i en una sola paga, i es consolidarà aquesta diferència en les taules salarials de referència per a l'increment dels exercicis següents.  
Article 26. Bestretes  
Es poden sol·licitar bestretes a compte del salari mensual per un valor de fins al 75% del salari net a percebre.  
Article 27. Dietes i desplaçaments  
Els treballadors o les treballadores que per necessitats d'organització o sindicals i per acord de l'òrgan de direcció o de l'organització de què depenen, hagen de desplaçar-se a poblacions distintes d'on tenen el seu centre de treball, han de rebre com a compensació les dietes que es relacionen en aquest conveni.  
Els viatges d'anada i de tornada corren a càrrec de l'organització de què es depenga, que ha de pagar en cas de fer-se el viatge amb cotxe particular quilometratge a raó de 0,19 euros/Km, o els que en cada moment s'acorden en els pressupostos de la CS CC OO PV i si es viatja en transport públic s'ha de pagar l'import dels bitllets.  
Article 28. Préstecs  
El treballador o la treballadora que preste els seus serveis amb més d'un any d'antiguitat en el Sindicat, pot demanar un préstec de fins a tres mensualitats, a tornar en un any a partir de la seua concessió i sense interessos, a raó d'una quantia fixa mensual.  
La concessió d'aquests préstecs està subjecta a les disponibilitats del sindicat. No es pot sol·licitar un préstec nou fins a la liquidació del préstec anterior.  
Capítol V  
Faltes i sancions  
Article 29. Faltes i sancions  
Les faltes es classifiquen segons la seua importància i reincidència en lleus, greus i molt greus.  
\* Són faltes lleus:  
1. Tres faltes de no recuperació d'horari, durant tres mesos.  
2. La no comunicació amb antelació de la falta al treball llevat que es comprove la impossibilitat de fer-ho.  
3. Faltar al treball un dia al mes sense causa justificada.  
4. Absència injustificada en el lloc de treball.  
\* Són faltes greus:  
1. Cinc faltes de no recuperació d'horari durant tres mesos.  
2. Faltar dos dies al treball en un mes sense justificar.  
3. La simulació de malaltia o d'accident.  
4. La negligència en el treball quan ocasione perjudici greu.  
5. L'abandonament del lloc de treball sense causa justificada.  
6. Acumulació de tres faltes en tres mesos per absència injustificada en el lloc de treball.  
\* Són faltes molt greus:  
1. Faltar al treball més de dos dies al mes sense causa justificada.  
2. Set faltes de no recuperació d'horari durant tres mesos.  
3. El furt i robatori, tant als altres treballadors i treballadores com a CC OO o qualsevol persona.  
4. Les ofenses verbals o físiques de naturalesa sexual o de qualsevol altra naturalesa exercits sobre qualsevol treballador o treballadora quan aquestes ofenses siguen exercides des de posicions de superioritat jeràrquica, es consideren a més de faltes molt greus, com a abús d'autoritat, digne de sanció amb la inhabilitació per a l'exercici de funcions o comandament o càrrecs de responsabilitat.  
5. L'enfrontament físic o l'agressió física a algun company o companya, o a algun o alguna membre de la direcció, així com l'assetjament sexual o laboral regulat en l'art. 38 d'aquest conveni.  
Acumulació de faltes:  
Dins d'un període de dos mesos consecutius, dues faltes lleus constitueixen una greu i dues greus constitueixen una molt greu.  
 Les sancions poden ser les següents:  
Faltes lleus: amonestació verbal o per escrit.  
Faltes greus: suspensió d'ocupació i de sou d'un a cinc dies.  
Faltes molt greus: suspensió d'ocupació i de sou d'onze dies a dos mesos o acomiadament.  
La prescripció de les faltes és la següent: faltes lleus deu dies, faltes greus vint dies, i faltes molt greus seixanta dies a partir del coneixement del fet per la Direcció del sindicat i en qualsevol cas als setanta dies d'haver-se produït.  
Article 30. Procediment sancionador  
En tot cas en faltes greus i molt greus s'exigeix per procedir a la imposició de qualsevol tipus de sanció la incoació d'un expedient disciplinari.  
La incoació de l'expedient ha de comunicar-se, per escrit, simultàniament a l'interessat o a la interessada i a la representació dels treballadors i de les treballadores, la qual pot intervenir en totes les proves que es realitzen per a l'esclariment dels fets suposadament comesos.  
L'obertura de l'expedient s'inicia amb plec de càrrec a l'interessat/ada en què se li comunica la falta imputada i la sanció de què puga ser objecte.  
El treballador o la treballadora disposa d'un termini de deu dies hàbils per al·legar a través de plec de descàrrec tot allò que considere oportú. La representació legal dels treballadors i de les treballadores disposa del mateix termini per fer les seues al·legacions.  
Transcorregut el termini, amb plec o sense de descàrrec o al·legacions del treballador o de la treballadora o de la representació legal dels treballadors/res, la Direcció del sindicat disposa d'un termini de quinze dies per comunicar al treballador o a la treballadora la imposició de la sanció corresponent.  
L'incompliment de qualsevol dels requisits mencionats, motivarà la nul·litat de ple dret de la sanció imposada.  
Capítol VI  
Drets sindicals, Reunions i Assemblees  
Article 31.Drets sindicals  
Els companys i les companyes que treballen en l'estructura organitzativa de la Confederació Sindical de CC OO PV, tenen uns drets específics, a més dels que ja estan establerts legalment i que es detallen a continuació:  
1. El Comité d'empresa i els delegats i les delegades de personal.  
a) D'informació relativa a l'activitat i a la gestió del sindicat en tots el seu àmbits, per a això té accés al compte de resultats, al balanç i a la memòria. Així mateix, se'ls ha de facilitar còpia dels pressupostos i balanços del sindicat.  
Les persones membres de cada comité d'empresa disposen cadascuna de 20 hores mensuals en còmput anual, i poden transferir i acumular totes o part de les seues hores sindicals retribuïdes en favor d'un o d'una o de diversos dels seus o de les seues membres.  
El Comité d'Empresa disposa d'un tauler d'anuncis en la Intranet de la CS CC OO PV als efectes de difondre a través d'aquesta la informació de caràcter sindical.  
b) De representació: quan el comité d'empresa o algun dels seus o de les seues membres, tingués necessitat de desplaçar-se a alguna localitat per a reunions de la comissió negociadora del conveni o de les seues restants comissions regulades, sempre mitjançant convocatòria, les despeses de desplaçament han de córrer a càrrec del sindicat.  
c) De participació a través dels seus o de les seues representants en totes les comissions i funcions previstes en aquest conveni.  
2. Els treballadors i les treballadores:  
a) Conéixer a través dels seus i de les seues representants els pressupostos i balanços del sindicat.  
b) Participar en les activitats sindicals i culturals del sindicat.  
c) Disposar de 12 hores anuals retribuïdes per a assistir a assemblees i reunions que siguen convocades pels i per les representants dels treballadors i de les treballadores, regulant-se posteriorment la seua utilització a fi que quede garantit el servei d'atenció.  
Article 32. Comité Intercentres  
Està format per 6 membres designats d'entre els components dels distints Comités d'Empresa provincials, d'acord amb la següent proporció:  
- 2 membres d'Alacant  
- 3 membres de València  
- 1 membre de Castelló  
Funcions:  
Tenen les mateixes que els distints comités d'empresa, quant a qüestions que superen l'àmbit provincial. Negocien el Conveni Interprovincial.  
Capítol VII  
 Salut Laboral, Prevenció de riscos laborals   
i medi ambient  
Prestacions socials i assistencials  
Article 33. Salut laboral  
S'ajusta al que disposa la Llei 31/1995 de 8 de novembre, de prevenció de riscos laborals, BOE 269 de 10-11-95 i la resta de normes que la despleguen.  
Els delegats i les delegades de prevenció disposen cadascú de 20 hores mensuals en còmput anual per a les seues funcions, i que poden transferir i/o acumular totes o part d'aquestes hores a un/una o diversos dels delegats o delegades de prevenció.  
Article 34. Reconeixement mèdic  
El sindicat ha d'enviar tots els treballadors i totes les treballadores a un reconeixement mèdic anual. Aquest reconeixement és obligatori per al sindicat i voluntari per al treballador o per a la treballadora.  
El reconeixement mèdic anual és el concertat pel sindicat a través de la seua mútua o entitat asseguradora d'AT i EP, i consisteix en les proves següents:  
Analítica bàsica: incloent-hi citologia.  
Exploracions:   
1. Exploració general amb auscultació cardíaca i pulmonar i presa de tensió arterial.  
2. Oftalmologia, agudesa visual, tensió ocular i fons d'ull.  
3. Otorinolaringologia, audiometria, otoscòpia i laringoscòpia.  
4. Exploració funcional respiratòria.  
5. Reconeixement ginecològic i urològic.  
Es faran proves específiques i adaptades als factors de risc del lloc de treball.  
Article 35. Pèrdua o disminució d'aptitud o de capacitat laboral  
Quan el treballador o la treballadora haja d'exercir un lloc de treball d'inferior categoria per motiu d'incapacitat permanent parcial o total, produïda per accident de treball o malaltia, la Direcció li ha de satisfer en la seua totalitat o en part, el sou o la jornada d'ocupació en què s'haja adaptat.  
Article 36. Canvi de lloc de treball per raó de salut  
El sindicat ha de canviar de lloc de treball, respectant la mateixa categoria professional, a aquells treballadors o aquelles treballadores que acrediten que el seu lloc de treball els produeix perjudicis en la salut, incloent l'embaràs.  
Article 37. Medi ambient  
Les parts firmants d'aquest conveni consideren necessari actuar de forma responsable i respectuosa amb el medi ambient, prestant atenció a persones i entitats interessades i preocupades pel medi ambient.  
Les parts firmants del conveni es comprometen a posar en marxa actuacions encaminades a millorar la gestió ambiental en dos àmbits:  
A) Facilitant i promovent la participació de tot el personal en la millora mediambiental a través de la posada en marxa de bones pràctiques i d'un comportament adequat en:  
- L'ús de substàncies tòxiques.  
- L'arreplegada i recuperació de residus.  
- L'estalvi d'aigua, d'energia i de recursos.  
B) Tenint en consideració els aspectes ambientals en les compres i en els subministraments així com en les decisions sobre les instal·lacions i edificis.  
Article 38. Assetjament sexual i laboral  
Declaració de principis:  
És un Principi de la Confederació Sindical de CC OO PV així com de les persones que ostenten la legítima representació dels treballadors i de les treballadores, desenvolupar accions encaminades a garantir la igualtat d'oportunitats i el respecte a la dignitat de les persones. En concret, aquestes mesures s'encaminen a fomentar la igualtat d'oportunitats i la superació dels aspectes discriminatoris cap a les dones.  
Assetjament sexual: es considera assetjament sexual tot tipus de conducta física o verbal de caràcter sexual no desitjada, dins de l'àmbit laboral, i que té un efecte intimidatori i ofensiu cap a la persona contra la qual va dirigida. I crea, a la persona assetjada, un entorn laboral hostil.  
Aquesta conducta queda tipificada com a falta molt greu i com a mesura cautelar, davant d'una denúncia escrita per assetjament sexual, ens comprometem a separar físicament els subjectes del conflicte al mateix temps que actua una Comissió Especial per a la solució interna del conflicte.  
Denúncia i solució del conflicte: a més d'acudir a la Comissió de Garantia es crea una Comissió formada per dues persones representants de la Direcció i dues persones membres del Comité d'Empresa.  
Aquesta Comissió pot utilitzar les persones tècniques tant d'un conflicte d'assetjament sexual com d' assetjament psicològic o mobbing que treballen en el sindicat.  
S'entén per assetjament moral en el lloc de treball o mobbing qualsevol manifestació d'una conducta abusiva i, especialment, els comportaments, les paraules, els actes, els gestos i els escrits que puguen atemptar contra la personalitat, la dignitat o la integritat física o psíquica d'un individu o d'una indivídua o que puga posar en perill la seua ocupació o degradar el clima de treball.  
Una vegada avaluada la situació aquesta Comissió ha d'emetre un informe i proposar mesures a la Direcció del sindicat per a la solució interna del conflicte.  
Disposicions transitòries  
Primera  
L'article 6 sobre .Garantia ad personam. opera per al personal laboral amb contracte indefinit el 31.12.96 amb les característiques següents:  
A. Assessors i assessores laborals: és una categoria a extingir, mantenint-se només per a les persones arreplegades en el primer paràgraf d'aquesta disposició, que no tinga la titulació corresponent.  
B. Antiguitat de les persones amb contracte indefinit el 31.12.96: està relacionada amb dies addicionals de permís retribuït. A cada trienni corresponen dos dies fins a un límit de quatre triennis.  
 C. Situacions econòmiques: es reconeixen les que documentalment estan arreplegades entre les persones afectades i la Direcció del sindicat. S'arreplega en nòmina en concepte de .complement personal..  
Segona. Antiguitat de les persones que a la firma del conveni 97-98 no tinguessen contracte indefinit i ja gaudiren dies en concepte d'antiguitat: se'ls reconeix els dies que en aquell moment gaudiren no incrementant-se aquests.  
Disposició addicional primera  
Compensació econòmica dels dies d'antiguitat:   
Per elecció personal i individual del treballador o de la treballadora que a la firma del conveni dispose de dies de gaudiment per antiguitat o genere en el futur dret a aquests, d'acord amb la disposició transitòria primera B) pot convertir-los en retribució econòmica amb la limitació que aquesta opció no pot fer-se de dos dels dies d'antiguitat, disposant-se dels restants, o en cas contrari segueix gaudint-los com fins ara, si bé una vegada s'hagués efectuat l'opció per la compensació econòmica aquesta és irreversible.  
Així mateix poden optar amb els mateixos criteris que en el paràgraf anterior els contemplats en la disposició transitòria segona.  
La retribució dels dies, es realitza d'acord amb la fórmula següent:  
Es divideix el salari brut anual de l'any en curs per 360 dies; es divideix el salari brut anual de l'any en curs per 225 dies; se sumen els dos resultats anteriors i es divideix al seu torn per 2 això ens resulta el salari diari.   
Exemple:  
 A B  
 SALARI BRUT ANUAL = A SALARI BRUT ANUAL = B  
 360 225  
 A + B = SALARI DIA  
 2  
Aquest concepte queda inclòs en la retribució mensual del treballador o de la treballadora, com a complement personal, i es paga doncs prorratejat en dotze mesos a l'any. Així mateix, es revalora en el mateix percentatge amb què siguen revisats els restants conceptes retributius previstos en aquest conveni, i no pot ser objecte d'absorció ni de compensació .  
Disposició addicional segona  
Tots els treballadores i les treballadores que estiguen fixos i fixes en plantilla i no tinguen dret a gaudiment de dies per antiguitat previstos en les disposicions transitòries tenen anualment dos dies de lliure disposició retribuïts sempre que aconseguesquen un trienni. Igualment tenen aquest dret els que transformat el seu contracte en fix acrediten tres anys de prestació ininterrompuda de serveis on s'ha de computar el temps que estigueren contractats com a eventuals.  
Aquests dies no són acumulables als treballadors afectats i a les treballadores afectades per la disposició transitòria primera apartat B, ni a la disposició transitòria segona.  
Els treballadors poden sol·licitar un dia de permís i han d'acordar la manera de recuperar el temps sol·licitat, per tenir dret a aquesta situació ha de dur com a mínim sis mesos ininterromputs, i no es considera temps a aquest efecte contractes anteriors.  
TAULA SALARIAL 2006 PERSONAL LABORAL, incrementat 2,5% a compte BDS-7642 + 5 euros lineals mensuals sobre Taula salarial 2005.  
Categoria Salari mes Total anual   
ECONOMISTES 2.494,25 34.919,50  
ADVOCATS I ADVOCADES 2.494,25 34.919,50  
TÈCNIC I TÈCNICA SJ 1.796,74 25.150,52  
ASSESSORS I ASSESSORES 1.696,50 23.751,00   
TÈCNIC I TÈCNICA MITJÀ 1.572,74 22.018,36  
OFICIAL 1a ADM. 1.305,90 18.282,60  
OFICIAL 2a ADM. 1.239,69 17.355,66  
AUXILIAR ADM. 1.162,46 16.274,44  
AUXILIAR ADM. 2a 1.096,94 15.357,16  
PERS. OFCS DIV. 942,88 13.200,32   
Per a l'any 2007 la Taula salarial s'ha d'augmentar en aplicació de l'art. 24, més 5 € lineals mensuals a totes les categories.